Johnny Gaudreau

John Michael Gaudreau (13. august 1993 Salem, New Jersey – 29. august 2024 Oldmans Township, New Jersey) oli USA jäähokimängija, kes mängis NHL-i klubis Columbus Blue Jackets ründajana vasakäärel.

2011. aastal valis Calgary Flames ta NHL-i draftis 104. valikuna. Aastatel 2011–2014 mängis ta Boston College'i meeskonnas. Hooaegadel 2012–13 ja 2013–14 oli suurim skoorija Hockey Easti konverentsis ning valiti samal hooajal ka Hockey Easti hooaja parimaks mängijaks. 2014. aastal pälvis ta Hobey Baker Awardi, kui valiti NCAA hooaja parimaks jäähokimängijaks.

Debüüdi NHL-is tegi Gaudreau hooaja 2013–14 viimases mängus Vancouver Canucksi vastu. Ta lõi selles mängus oma esimese NHL-i värava. Värav tuli kohe esimest pealeviskest. Ice Hockey: First NHL game, First shot on goal, Johnny Gaudreau scores First NHL goal". The Star-Ledger. NJ Advance Media. 13.4.2014. Vaadatud 7.5.2019 

Alates hooajast 2014–15 kuulus Gaudreau Flamesi põhikoosseisu. Hooajal 2014/15 lõi ta liigas 24 väravat ja kogus 64 punkti. Ta nimetati kahel kuul liiga parimaks uustulnukaks ning valiti hooaja lõpus uustulnukate sümboolsesse koosseisu ja nomineeriti hooaja parimale uustulnukale antavale auhinnale Calder Memorial Trophy. Hooajal 2016–2017 pälvis ta Lady Byng Memorial Trophy. Tema resultatiivseim hooaeg NHL-is on olnud 2021/22 (40+75), mil oli ta liigas Jonathan Huberdeau kõrval resultatiivsuselt teine mängija.

2022. aasta juulis sõlmis ta seitsmeaastase lepingu Columbus Blue Jacketsiga.

NHL-i tähtede mängule on Gaudreau valitud kokku kuus korda (2015, 2016, 2017, 2018, 2019, 2022). Hooajal 2021/22 valiti ta turniiri sümboolsesse koosseisu (NHL First All-Star Team).

2013. aastal tuli ta USA kuni 20-aastaste koondisega juunioride maailmameistriks. USA jäähokikoondise koosseisus võitis ta 2018. aasta maailmameistrivõistlustelt pronksmedali.

 Viited 

 Välislingid 
 Johnny Gaudreau NHL.com lehel
 Johnny Gaudreau veebilehel hockeydb.com

Kategooria:Ameerika Ühendriikide jäähokimängijad
Kategooria:Calgary Flamesi mängijad
Kategooria:Columbus Blue Jacketsi mängijad
Kategooria:Sündinud 1993
Kategooria:Surnud 2024